**Nu-i vinovat pironul că semnează cu sânge**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(sub ghilotina privirii)

din sărutare am decojit manechinele iubite

vitrinele sunt cioburi

unghia mea dreaptă lărgește orizontul ce nu smerește

îmbrățișarea nu respiră decât acvatic

(am avut polemici aprinse cu tine pe seama adecvării mediului

la meridianele închisorii orfice)

urzică rău timpul culpabil ascuns în epidermă

de aceea mi-ai lăsat bilețele de adio sub toate troițele

pe cele din păpădie încă nu le-am găsit

orizontul e chemat să-nfioare mărturia spațiului din tine că există

aleile pe care merg vii n-au consistența celor din criptă

dezbrăcat de umbră gândul meu rătăcește hoinar

deșertul a tastat greșit programul inimii și-acum a schimbat codul

lichid arde ce nu încape în oase

și nu știe acorda o aripă

unghia scrijelește întrebare

în interstițiul dintre valvele duhului sacru

fără odihnă în criptă învineţește timpul lipsit de racordul iubirii

nevăzut mai iei o gură din mine

setea adoarme o clipă cascadele iluziei

pe-o gaură de cheie nu încap și oștile lui Macedon

și elefanții cu trompele-n sus

undeva templele rămân în urmă ca bornele sângelui

iar tu

pe marginea șanțului

scoți solzii din gene și te expui benevol

radiației

uneori atingerea în care mă-npăturești doare taifunul se zbate în flutur

să găsească mărului înțelepciunea gustului

geneza

în coacere poate fi doar țelul secund

menit să abată atenția

echilibrul perfect este provocarea ce scoate somnul din pleoapă

din elitra cicadei se vede cum hoțeşte miracol

strânge armonic eternități aseptice în lupă sfarmă comunul

esența nu poate fi atinsă cu palmă gloduroasă

ai grijă

ispita poate fi șuie și perfidă

sau calea pe care doar regii au curaj vremii să-i smulgă vălul materiei

pingelei colbul de aur

răsuflarea primară amprenta botinei din sala tronului

osânda nemeritată când talpa e goală

și glezna vulnerabilă ca și duhul din care irumpe

dă certificare genunii

să întindă plasă hristică pâine și vin împărtășește destinul

taina coboară storul

lumina să nu scrumească răsăritul

insuficient copt

la cină

Iisus ne bea moartea până la ultima picătură

și-n vertebra amnezică

doar viul ne acordează struna galactică